
Sabiedrisko pakalpojumu regulēšanas komisija (turpmāk – Regulators) savas kompetences ietvaros izvērtēja Vienotajā tiesību aktu projektu izstrādes un saskaņošanas portālā 2024.gada 25.aprīlī saskaņošanai pieteikto informatīvo ziņojumu “Par risinājumiem elektroenerģijas sistēmas tarifu pieauguma prognozējamībai, izmaksu pieauguma mazināšanai un elektroenerģijas apakšlietotāju problemātikas risināšanai” (23-TA-2872) (turpmāk – Informatīvais ziņojums) un Ministru kabineta sēdes protokollēmuma projektu un izsaka šādu priekšlikumu:

Regulatora priekšlikums:

Regulators norāda, ka ar Regulatora 2023.gada 22.maija lēmumu Nr.65 “Par akciju sabiedrības “Sadales tīkls” elektroenerģijas sadales sistēmas pakalpojumu tarifiem” (turpmāk – Lēmums) Regulators ir izdevis atļauju akciju sabiedrībai “Sadales tīkls” (turpmāk – AS “Sadales tīkls”) pašai noteikt tarifus (Lēmuma lemjošās daļas 5.punkts).
AS “Sadales tīkls”, īstenojot ar minēto Regulatora atļauju piešķirtās tiesības, 2023.gada 29.novembrī publicēja paziņojumu oficiālajā izdevumā “Latvijas Vēstnesis” par AS “Sadales tīkls” noteiktajiem diferencētajiem tarifiem no 2024.gada 1.janvāra[1] (turpmāk – Paziņojums). 
Regulatora padomes 2023.gada 19.decembra sēdē tika izskatīts jautājums par AS “Sadales tīkls” noteiktajiem elektroenerģijas sadales sistēmas pakalpojumu tarifiem, kurā Regulators nolēma atzīt AS “Sadales tīkls” noteikto diferencēto elektroenerģijas sadales sistēmas pakalpojumu tarifu un to pamatojuma atbilstību Regulatora 2022.gada 28.novembra lēmumam Nr.1/41 “Elektroenerģijas sadales sistēmas pakalpojumu tarifu aprēķināšanas metodika” un tie stājās spēkā no 2024.gada 1.janvāra.
Ņemot vērā iepriekš minēto, Regulators norāda, ka Informatīvā ziņojuma  Tabulā Nr.1 “Piemērs: Mājsaimniecība ar 100 kWh patēriņu, 3 fāžu un 40 ampēru pieslēgumu, neieskaitot 60% atbalstu elektroenerģijas sistēmas tarifa fiksētajai komponentei” norādītie elektroenerģijas sadales sistēmas pakalpojumu tarifi (turpmāk – Tarifi) bija spēkā līdz 2023.gada 31.decembrim. Līdz ar to Regulators ierosina Informatīvo ziņojumu papildināt ar informāciju par spēkā esošajiem Tarifiem atbilstoši Paziņojumā norādītajām vērtībām.
Vienlaikus Regulators norāda, ka Informatīvā ziņojuma 2.1.1.apakšpunkta “Grozījumi Elektroenerģijas tirgus likumā” trešajā rindkopā minētā norma no 2024.gada 1.janvāra tiek attiecināta uz mājsaimniecībām. Atbilstoši Elektroenerģijas tirgus likumā noteiktajiem tarifa fiksētās daļas pieauguma griestiem, mājsaimniecībām faktiski tiek piemērotas samazinātas Tarifu fiksētās daļas vērtības.


[1] Oficiālā izdevuma “Latvijas Vēstnesis” 29.11.2023. laidiens Nr.231, oficiālās publikācijas Nr.: 2023/231.DA20

